SKRIFTLIG FORESPØRGSEL E-3348/00

af Anna Karamanou (PSE) til Rådet

(25. oktober 2000)

Om: Styrkelse af de demokratiske institutioner og fremme af respekten for de etniske mindretal i Albanien

Under gennemførelsen af lokalvalgene for nylig i Albanien blev der noteret mange eksempler på udøvelse af psykisk vold i den sydlige del af landet, hvor flertallet af indbyggerne er af græsk herkomst. I Kimara-området konstaterede udenlandske observatører mange tilfælde af uregelmæssigheder og endog valgsvindel imod kandidaten for Menneskerettighedspartiet, som repræsenterer det græske mindretal; disse handlinger blev endvidere indberettet for medlemmer af det græske mindretalssamfund.

Hvilke foranstaltninger agter Rådet at træffe med henblik på at konsolidere de demokratiske institutioner, opbygge en retsstat samt fremme respekten for mindretallene i Albanien, idet dette er forudsætninger for, at landet kan integreres i de europæiske institutioner?

Svar

(8. marts 2001)

1. Rådet har gjort sig bekendt med bemærkningerne i den foreløbige rapport af 16. oktober 2000 fra Kontoret for Demokratiske Institutioner og Menneskerettigheder (ODIHR) under Organisationen for Sikkerhed og Samarbejde i Europa, i den endelige rapport fra OSDCE/ODIHR af 11. december 2000 samt rapporten af 10. november 2000 fra Kongressen for Lokale og Regionale Myndigheder under Europarådet vedrørende afviklingen af kommunalvalgene i Albanien.

2. I den erklæring, som EU har fremsat om kommunalvalget i Albanien i Det Permanente Råd (OSCE) og i Europarådet, beklagede den de alvorlige uregelmæssigheder og hændelser, der blev konstateret under første og anden valgrunde, navnlig dem, der berørte stemmeafgivelsen for et stort antal grækere i Himara.

3. Albanien er et land, der kan komme i betragtning til en associerings- og stabiliseringsaftale, og dets resultater med hensyn til respekt for de demokratiske principper, menneskerettighederne og mindretalsrettigheder er vigtige kriterier for den fremtidige udvikling af dets forbindelser med Den Europæiske Union.

På baggrund af en feasibility-undersøgelse fra Kommissionen om muligheden af forhandlinger om en stabiliserings- og associeringsaftale konkluderede Rådet den 24. januar 2000, at Albanien først bør løse en række økonomiske, politiske og institutionelle svagheder. Da tilnærmelsen til EU's strukturer er et strategisk mål for regeringen i Tirana, kan EU i høj grad være en løftestang for en forbedring af mindretallenes situation i Albanien. De albanske myndigheder er helt klar over dette.

4. Albanien har i øvrigt i sluterklæringen fra topmødet i Zagreb den 24. november mellem EU og landene i det vestlige Balkan forpligtet sig til at overholde rettighederne for personer, der tilhører mindretal. EU har i erklæringen meddelt, at den er besluttet på at styrke samarbejdet med Albanien og at redegøre for de reformer, som skal gennemføres. Rådet har oprettet en styringsgruppe på højt plan mellem EU og Albanien, som skal vurdere de fremskridt, der gøres, fremsætte henstillinger vedrørende nødvendige reformer og rådgive og vejlede for så vidt angår alle de problemer, der er anført i Kommissionens feasability-rapport fra 1999, dvs. makroøkonomisk stabilisering og fremskyndelse af strukturreformer, styrkelse af offentlig sikkerhed og orden, forbedring af regeringsførelse og lovhåndhævelse (f.eks. reform af den offentlige forvaltning, retsvæsenet, retsstatsprincippet og overholdelse af menneskerettigheder, herunder mindretallenes rettigheder). Gruppen kan behandle alle andre relevante spørgsmål med henblik på stabiliserings- og associeringsprocessen. På den måde vil Rådet meget nøje kunne følge, hvilke konkrete foranstaltninger, den albanske regering iværksætter på disse områder.

5. Det Europæiske Fællesskab har allerede mellem 1993 og 1999 finansieret projekter vedrørende demokratisering og menneskerettigheder i Albanien, eller regionale projekter, som omfattede Albanien, med et samlet beløb på 18,8mio. EUR.

6. I en erklæring af 1. december 2000 fra formandskabet på Den Europæiske Unions vegne blev der mindet om, at EU er bekymret over, at den stadig stigende tendens til at anvende vold for at nå politiske mål. EU opfordrer kraftigt til, at der udvises respekt for retsstatsprincippet, og har gjort Albaniens tilnærmelse til Den Europæiske Union betinget af respekt for institutionerne og loven, ikke-anvendelse af vold samt en tolerant og dialogvenlig holdning.